Súradnice: 48°12′22″S 20°03′29″V﻿ / ﻿48,2061°S 20,058°V﻿ / 48.2061; 20.058

 **Drieňovský potok** je potok v Gemeri v severnej časti územia obce Petrovce v okrese Rimavská Sobota. Je to ľavostranný prítok Mačacieho potoka v povodí Rimavy; má dĺžku 3,7 km. Je vodným tokom VI. rádu. Hydrologické poradie (číslo povodia): 4-31-02-1301. Geomorfologická kategorizácia: geomorfologický celok Cerová vrchovina a geomorfologický podcelok Petrovská vrchovina .

Prameň
------

Vodný tok  *Drieňovský potok (prítok Mačacieho potoka)*  pramení v nadmorskej výške 295 m n. m. na severozápadnom úbočí vrchu *Drieňové* (328 m n. m.) v Petrovskej vrchovine na území obce Petrovce v okrese Rimavská Sobota v blízkosti obecnej hranice medzi obcami Petrovce a Gemerské Dechtáre v okrese Rimavská Sobota. Pramení a preteká v geomorfologickom podcelku Petrovská vrchovina.

Opis toku
---------

Od prameňa na úbočí vrchu *Drieňové* (328 m n. m.) tečie severovýchodným smerom 0,4 km a stáča sa do východného smeru. Zo severnej strany obteká les *Malé Drieňové* a ďalej les *Drieňový tieň*, kde sa veľkým oblúkom stáča do juhovýchodného smeru sledujúc lesnú cestu. Po výstupe z lesa podteká štátnu cestu Jestice – Petrovce, záverečných 0,3 km tečie ornou pôdou lemovaný pásom príbrežnej vegetácie a ústi do Mačacieho potoka v povodí Rimavy 0,4 km severne od ovčína *Čárda*. Mačací potok v mieste zaústenia Drieňovského potoka tvorí obecnú hranicu medzi Petrovcami a Jesticami..

Vodný tok *Drieňovský potok (prítok Mačacieho potoka)* nemá prítoky; pramení a preteká v lesnom extraviláne a iba záverečných 0,3 km vrátane zaústenia tečie poľnohospodárskym extravilánom obce Petrovce.

Pôvod názvu
-----------

Názov vodného toku *Drieňovský potok (prítok Mačacieho potoka)* súvisí s charakteristickým výskytom dreviny z čeľade drieňovitých drieňa obyčajného (Cornus mas) v priestore, ktorým tento vodný tok preteká. Vodný tok *Drieňovský potok* pramení pod vrchom *Drieňové*, tečie popri lese *Malé Drieňové* a tiež popri lese *Drieňový tieň* v katastrálnom území obce Petrovce v okrese Rimavská Sobota. Je zrejmé, že názov potoka *Drieňovský potok*, názov vrchu *Drieňové*, názov lesa *Malé Drieňové* i názov lesa *Drieňový tieň* vzájomne súvisia. Podľa Ľ. Sičákovej toponymum *Drieňovský potok* má pôvod v geografickom názve vrchu *Drieňové*
. Z toponyma *Drieňové* systémovým utvorením prídavného mena formantom *-ský* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Drieňovský potok* ako súčasť veľmi početnej skupiny názvov v slovenskej toponymii, najmä hydronymii. Názov vodného toku bol štandardizovaný v roku 1976 v podobe *Drieňovský potok*.

Značný počet názvov iných potokov na Slovensku obsahuje slovný základ všeobecného podstatného mena *drieň*: Drienický potok, Drienok, Drieňov, Drieňová (prítok Bystrého potoka), Drienovec, Drieňovec (prítok Budinského potoka), Drieňovec (prítok kanála Veľké Revištia-Bežovce), Drienovka, Drienovský potok, Drieňovský potok (prítok Východného Turca), Drieňovský potok (prítok Slatiny), Drieňovský potok (prítok Kútočného potoka), Drieňovský potok (prítok Štiavnice), Drieňový potok (prítok Žitavy), Drieňový potok (prítok Bukového potoka) i kanálov: Drieňový kanál, Drieňovský kanál, Drieňovec. Názvy týchto vodných tokov majú podobnú motiváciu: buď v svojom pomenovacom procese prebrali s prípadnou modifikáciou do svojho názvu časť názvu sídelného objektu (obce, časti obce) respektíve nesídelného objektu (vrchu, lesa) alebo v pomenovacom procese primárne využili slovný základ apelatíva *drieň*.

Referencie
----------

1. ↑   KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-10-06].
2. ↑   Geografické názvy okresu Rimavská Sobota A24. Geografické názvoslovné zoznamy OSN - ČSFR. Bratislava: Slovenský úrad geodézie a kartografie, P-255/1992 zo 16.6.1992. 104 s. S. 49,79 a 85. ISBN 80-900509-6-4.
3. ↑   Priebeh vodného toku Drieňovský potok (prítok Mačacieho potoka) v Základnej báze údajov geografického informačného systému ZB GIS. Dostupné on-line na  [cit. 2021-10-06].
4. ↑   Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2021-10-04).
5. ↑  Ľuba Sičáková. *Hydronymia slovenskej časti povodia Slanej*. 1. vyd. Prešov : Pedagogická fakulta v Prešove UPJŠ v Košiciach, 1996. 108 s. ISBN 80-88697-24-7. S. 29.
6. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 25, 26, 139 - 142.
7. ↑   Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy neosídlených geografických objektov, Stredoslovenský kraj. Slovenský úrad geodézie a kartografie, č. P-164/1976 z 23.06.1976, Kartografické informácie 9. 177 s. S. 34. Bratislava 1977. 79-008-7.

| * z
* d
* u
Vodné toky v povodí **Mačacieho potoka** |
| --- |
| *Mačací potok* → *Rimava* → *Slaná* → *Tisa* → *Dunaj* |
| Vodné toky | Dechtársky potok · Drieňovský potok · Drniansky potok · Chrámecký potok · Janický potok · Jánošov dlhý potok · Kačinský potok · **Mačací potok** · Pohanský potok · Raďas · Rehel · Tomášov potok · Včelí potok · Veľké Seky · Vŕbový jarok · Zerha |
| Vodná plocha | Vodná nádrž Hostice |